
R A P O R T

asupra propunerii legislative pentru modificarea Legii nr.102/2004 privind majorarea unor drepturi salariale ale personalului de specialitate artistică din cadrul Filarmonicii "George Enescu" din Bucureşti
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 509 din 27 iunie 2007, cu dezbaterea pe fond în procedură obişnuită a propunerii legislative pentru modificarea Legii nr.102/2004 privind majorarea unor drepturi salariale ale personalului de specialitate artistică din cadrul Filarmonicii "George Enescu" din Bucureşti.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.356/19.04.2007)

· avizul negativ al Comisiei juridice, de disciplină şi imunităţi (nr.31/805/27.08.2007)
· avizul negativ al Comisiei pentru cultură, arte, mijloace de informare în masă (nr.30/466/20.09.2007)

· punctul de vedere negativ al Guvernului (nr.882/20.04.2007).
Propunerea legislativă are ca obiect de reglementare modificarea Legii nr.102/2004 privind majorarea unor drepturi salariale ale personalului de specialitate artistică din cadrul Filarmonicii „George Enescu” din Bucureşti, în sensul extinderii prevederilor acesteia asupra altor categorii de personal, respectiv restul de personal din cadrul Filarmonicii „George Enescu” şi personalul din cadrul Operei Naţionale din Bucureşti.

Comisia propune Plenului Camerei Deputaţilor respingerea iniţiativei legislative din următoarele considerente:
· În prezent, potrivit prevederilor art.8 lit.g) din Hotărârea Guvernului nr.281/1993, cu modificările şi completările ulterioare, salariaţii Operei Naţionale şi Filarmonicii „George Enescu” din Bucureşti, cu excepţia personalului de specialitate artistică din cele două instituţii, care beneficiază de prevederile art.2 din Legea nr.102/2004, beneficiază de un spor de 25% calculat la salariul de bază, corespunzător timpului lucrat în program normal de lucru pentru activitatea de importanţă naţională desfăşurată în aceste instituţii.

· Totodată, conform prevederilor pct.2 din Nota la Anexa nr.IV/2c din Ordonanţa Guvernului nr.10/2007, restul personalului din cadrul Filarmonicii „George Enescu”, precum şi personalul din cadrul Operei Naţionale din Bucureşti, poate beneficia de salariile de bază cu până la 20% mai mari, pentru activitatea de importanţă naţională desfăşurată în aceste instituţii.

· Extinderea acordării acestor majorări şi la celelalte categorii de personal, cum ar fi personalul tehnic, economic sau administrativ din cele două instituţii menţionate, crează discriminări şi decorelări ale salariilor de bază ale acestora faţă de aceleaşi categorii de personal din sectorul bugetar. 
Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

La dezbaterile care au avut loc în şedinţa comisiei din 10 octombrie 2007 au participat, în conformitate cu prevederile art.55 din Regulamentul Camerei Deputaţilor, republicat, din partea Ministerului Muncii, Familiei şi Egalităţii de Şanse

· doamna Denisa Pătraşcu – Secretar de Stat

· domnul Ion Gibescu – director
· doamna Cecilia Sebe – şef serviciu.

La lucrările comisiei au fost prezenţi 16 deputaţi, din totalul de 18 membri ai comisiei.

Raportul comisiei a fost adoptat cu majoritate de voturi.

Propunerea legislativă a fost respinsă de Senat în şedinţa din 20 iunie 2007.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

